แทดงกัง

<table class="infobox" style="width: 22em"></table>
แทดงกัง (เกาหลี: ) เป็นยี่ห้อเบียร์ของเกาหลีเหนือที่ผลิตโดยบริษัทโรงเบียร์แทดงกังของรัฐบาลและตั้งอยู่ในเปียงยาง แม้จะมีเบียร์ถึงสี่ยี่ห้อที่วางตลาดภายใต้ชื่อแทดงกัง แต่ยี่ห้อที่รู้จักกันทั่วไปว่า "เบียร์แทดงกัง" นั้นหมายถึงชนิดที่ได้อธิบายไว้ด้านล่าง
ประวัติศาสตร์.
ใน ค.ศ. 2000 รัฐบาลเกาหลีเหนือตัดสินใจซื้อโรงเบียร์ ในตอนนั้น ด้วยความสัมพันธ์ที่ดีกับชาติตะวันตกผ่านการติดต่อกับเยอรมนี รัฐบาลเกาหลีเหนือซื้อโรงเบียร์ที่ยังคงอยู่และใช้งานได้ของบริษัทอัชเชอร์แห่งโทรว์บริดจ์ (Ushers of Trowbridge) ในโทรว์บริดจ์ วิลต์เชอร์ ประเทศอังกฤษ ซึ่งปิดกิจการไปแล้วในราคา 1.5 ล้านปอนด์ผ่านนายหน้าชื่ออูเว โอมส์ ปีเตอร์ วอร์ด จากบริษัทโรงเบียร์ทอมัส ฮาร์ดี บริวอิงแอนด์แพ็กเกจจิง (Thomas Hardy Brewing and Packaging) ซื้อโรงงานนี้หลังได้รับคำยืนยันว่าโรงงานจะไม่ถูกนำไปใช้ในการผลิตอาวุธเคมีและจัดการให้ทีมงานจากเกาหลีเหนือเดินทางมาที่โทรว์บริดจ์เพื่อรื้อถอนชิ้นส่วนต่าง ๆ โรงเบียร์นี้ได้รับการติดตั้งใหม่และเริ่มดำเนินการผลิตได้ตั้งแต่ ค.ศ. 2002 โดยใช้เทคโนโลยีควบคุมการผลิตเบียร์ด้วยคอมพิวเตอร์ที่ผลิตในเยอรมนี และตั้งแต่นั้นมา เกาหลีเหนือก็มีเบียร์ใช้บริโภคอย่างต่อเนื่อง
วันที่ 3 กรกฎาคม ค.ศ. 2009 มีการออกอากาศโฆษณาผลิตภัณฑ์ทางสถานีวิทยุโทรทัศน์กลางแห่งเกาหลี (เคซีทีวี) ซึ่งเป็นสิ่งที่หาดูได้ยากมาก เนื่องจากไม่ค่อยมีโฆษณาทางโทรทัศน์ของเกาหลีเหนือเลย โฆษณาชิ้นนี้แสดงภาพช่างเทคนิคกำลังชิมเบียร์และขวดเบียร์ที่ลอยอยู่ในอวกาศ พวยพุ่งฟองออกมาคล้ายกับการยิงขีปนาวุธ ซึ่งขีปนาวุธแทโพดง (Taepodong) ของเกาหลีเหนือบางครั้งก็ถูกเรียกว่า "แทดง" โฆษณาชิ้นนี้ออกอากาศไปทั้งหมดสามครั้ง
ตั้งแต่ ค.ศ. 2016 เบียร์นี้มีวางจำหน่ายในประเทศจีนในปริมาณจำกัด
ลักษณะผลิตภัณฑ์.
รีวิวเบียร์แทดงกังในปัจจุบันยังคงมีความเห็นที่หลากหลาย ลาเกอร์สไตล์พิลส์เนอร์ที่หาดื่มได้ทั่วไปนั้น "เดอะนิวยอร์กไทมส์" อธิบายว่าเป็น "ลาเกอร์รสชาติเข้มข้น ออกหวานเล็กน้อย และมีรสขมติดปลายลิ้น" และ "เป็นหนึ่งในเบียร์คุณภาพสูงที่สุดบนคาบสมุทร [เกาหลี] มาหลายปีแล้ว" อย่างไรก็ตาม สตีเวน อีแวนส์ ผู้สื่อข่าวของบีบีซีประจำเกาหลีให้ความเห็นไว้ในเดือนกันยายน ค.ศ. 2016 ว่า "เป็นเบียร์ที่พอใช้ได้ ออกจะจืดชืดไปหน่อยสำหรับลิ้นของผมที่คุ้นเคยกับเบียร์อังกฤษที่รสชาติเยี่ยมยอด - ออกจะคล้ายกับเบียร์อเมริกันที่ผลิตออกมาเป็นจำนวนมาก รสชาติจืดชืดเหมือนน้ำล้างจานในความคิดเห็นของผม"
รีวิวเบียร์บราวน์เอลของแทดงกังจากฟินแลนด์ระบุว่ามีปริมาณแอลกอฮอล์ร้อยละ 5 และมีรสชาติขมกว่าเบียร์เอเชียส่วนใหญ่ค่อนข้างมาก ส่วนลาเกอร์ของแทดงกังมีลักษณะคล้ายกับเอลของอังกฤษ
เบียร์แทดงกังตั้งชื่อตามแม่น้ำแทดง ซึ่งไหลผ่านใจกลางเมืองหลวงของเปียงยาง
น้ำของเบียร์มาจากแม่น้ำแทดงตอนบน ส่วนข้าวบาร์เลย์และข้าวมาจากจังหวัดฮวังแฮใต้และฮอปส์มาจากจังหวัดรยังกัง
ได้รับการรับรองมาตรฐาน ISO 9001, ISO 22000 และ HACCP
ประเภท.
เบียร์แทดงกังมีการจัดเรียงตามปริมาณมอลต์ที่บรรจุอยู่ โดยมีตัวเลขตั้งแต่ "7" ถึง "1" ชนิดที่ "1" ทำจากมอลต์ล้วน และชนิดที่ "5" ทำจากข้าวล้วน จากชนิดที่ "1" ถึง "5" ยิ่งตัวเลขสูงขึ้นเท่าไรก็ยิ่งมีข้าวมากขึ้นและมีมอลต์น้อยลงเท่านั้น ชนิดที่ "6" และ "7" เป็นเบียร์ดำ โดยชนิดที่ "6" ทำจากมอลต์มากกว่าเล็กน้อย ส่วนเบียร์แทดงกังชนิดที่ "1" และ "2" ที่ส่งออกไปยังจีนแผ่นดินใหญ่มีขนาด 500 มิลลิลิตร (18 ออนซ์อิมพีเรียล; 17 ออนซ์สหรัฐ) ต่างจากรุ่นที่ขายในเกาหลีเหนือที่มีขนาด 600 มิลลิลิตร (21 ออนซ์อิมพีเรียล; 20 ออนซ์สหรัฐ) และมีการออกแบบบรรจุภัณฑ์แตกต่างกัน
การจำหน่าย.
เบียร์แทดงกังมีกลุ่มเป้าหมายหลักคือผู้บริโภคในประเทศ แต่ก็เคยมีการส่งออกไปยังเกาหลีใต้ในช่วงนโยบายตะวันฉายแสง การส่งออกไปยังเกาหลีใต้ในปริมาณจำกัดเริ่มขึ้นใน ค.ศ. 2005 โดยมีบริษัทวินเทจโคเรีย ซึ่งตั้งอยู่ในดกอก เขตคังนัม โซล เป็นผู้นำเข้า
ในช่วงกลาง ค.ศ. 2007 การจำหน่ายเบียร์แทดงกังในเกาหลีใต้เริ่มลดน้อยลงและปัจจุบันเชื่อกันอย่างกว้างขวางว่าไม่มีการนำเข้ามายังประเทศอีกแล้วหลังโรงเบียร์ขึ้นราคาถึงร้อยละ 70 โดยไม่มีการแจ้งล่วงหน้า
ตามคำบอกเล่าของชาวต่างชาติที่อาศัยอยู่ในเกาหลีเหนือ เบียร์ยี่ห้อนี้เป็นที่นิยมมากที่สุด และมีการเสิร์ฟอย่างแพร่หลายในร้านอาหาร บาร์ และโรงแรมในเปียงยางที่รองรับนักท่องเที่ยวต่างชาติ โดยเบียร์ขวดเล็กมีราคาประมาณ 0.5 ยูโร